Drie kinders verdrink in rivier in MpumalangaDrie kinders het in Balfour in Mpumalanga verdrink nadat hulle ŉ rivier probeer oorsteek het onderweg huis toe van hulle skool af. ŉ Polisiewoordvoerder, lt kol Leonard Hlathi, sê die drie meisies, een vyf jaar oud en die ander twee sewe jaar oud, het Woensdag in die rivier verdrink. ŉ 10-jarige seun wat saam met die meisies huis toe geloop het, het gesien hulle het in die moeilikheid beland en hulp gaan soek. Die meisies was egter reeds deur die rivier meegesleur toe hulp opgedaag het. Hlathi sê die rivier het steeds sterk gevloei na die onlangse swaar reën in die provinsie. Die drie meisies se liggame is Donderdag deur polisieduikers uit die rivier gehaal nadat ŉ boer in die omgewing die vorige dag op twee van die liggame afgekom het. Hlathi sê ŉ totaal van tien kinders, almal meisies, het die afgelope twee weke in die provinsie verdrink.